เอกชนงัดสารพัดกลยุทธ์หากำไรสู้ต้นทุนสูง
เอกชนปรับตัวสู้ต้นทุนสูง AGE ผลักภาระราคาน้ำมันให้ลูกค้า ปีหน้าเริ่มเห็นผลโครงการลดต้นทุนทั้งในและต่างประเทศ ส่วน SIS ทุ่มขายสมาร์ตโฟนเพิ่มมาร์จิน
19 ส.ค. 2554

เอกชนปรับตัวสู้ต้นทุนสูง AGE ผลักภาระราคาน้ำมันให้ลูกค้า ปีหน้าเริ่มเห็นผลโครงการลดต้นทุนทั้งในและต่างประเทศ ส่วน SIS ทุ่มขายสมาร์ตโฟนเพิ่มมาร์จิน
นายสมยศ ฐิติสุริยารักษ์ ผู้ช่วยกรรมการผู้จัดการ บริษัท.เอเชีย กรีน เอนเนอจี (AGE) เปิดเผยว่า บริษัทไม่ได้รับผลกระทบจากราคาน้ำมันที่ปรับตัวขึ้นมาก เนื่องจากบริษัทสามารถบวกต้นทุนค่าขนส่งที่เพิ่มขึ้นกับลูกค้าทั้งในและต่างประเทศได้ทันที โดยมีการรายงานสถานการณ์ให้ลูกค้าทราบทุก 1-2 เดือนและสอบถามราคาถ่านหินจากเจ้าของเหมืองทุกๆ 3 เดือน จึงทำให้บริษัทเห็นทิศทางราคาถ่านหินล่วงหน้าและสามารถเพิ่มลดราคากับลูกค้าได้ในราคาถ่านหินที่แท้จริง
นอกจากนี้ ประมาณกลาง ปี 2555 บริษัทจะเริ่มเห็นผลจากโครงการลดต้นทุนด้วยการสร้างโรงงานติดกับท่าเรือในพื้นที่ จ.พระนครศรีอยุธยา และ จ.สมุทรสาคร ทำให้ช่วยลดต้นทุนในการขนส่งและการดำเนินงานได้จำนวน 100 บาทต่อตัน
“ภายในปี 2555 คาดว่าบริษัทจะมีอัตรากำไรสุทธิที่ 7.5-8.5 % ซึ่งเป็นผลจากที่บริษัทใช้นโยบายลดต้นทุนทั้งโครงการในประเทศและต่างประเทศทางอ้อม โดยเพิ่มสัดส่วนการส่งออกมากขึ้นเป็น 30-35% จากปัจจุบันที่ 24-25% เพราะไม่มีค่าใช้จ่ายในการนำเข้ามาประเทศไทย เนื่องจากสามารถขนส่งถ่านหินจากอินโดนีเซียส่งไปให้ลูกค้าที่จีนได้โดยตรง โดยเริ่มเห็นผลจากที่ไตรมาส 1 ที่ผ่านมาอัตรากำไรสุทธิขยับขึ้น 1% เป็น 5.46% ได้ จากสิ้นปีอยู่ที่ 4.3%” นายสมยศกล่าว
นายสมชัย สิทธิชัยศรีชาติ กรรมการผู้จัดการ บริษัท เอสไอเอส ดิสทริบิวชั่น (ประเทศไทย) หรือ SIS เปิดเผยว่า บริษัทมีต้นทุนเพิ่มขึ้น โดยเฉพาะค่าจ้างแรงงานที่ต้องใช้คนที่เชี่ยวชาญเรื่องไอทีซึ่งปกติจะมีอัตราเงินเดือนที่สูง อย่างไรก็ตามบริษัทได้ปรับตัวโดยการขายสินค้าที่มีอัตรากำไรขั้นต้น(มาร์จิน) สูงขึ้น เช่น สมาร์ตโฟนมีมาร์จินที่สูงถึง 8-10% ซึ่งเทียบกับสินค้าไอทีทั่วไปที่ 5-6% ทำให้อัตรากำไรขั้นต้นเฉลี่ยปีนี้อยู่ที่ 6-7%
อย่างไรก็ตาม ต้นทุนการจำหน่ายสินค้าสมาร์ตโฟนมีอัตราที่สูงเช่นกัน โดยเฉพาะการทำการตลาดและบริการหลังการขาย ทำให้อัตรากำไรสุทธิยังอยู่ในระดับกว่า 1 % แต่เชื่อว่าในอนาคตจะช่วยให้มาร์จินและอัตรากำไรสุทธิเฉลี่ยสูงขึ้นกว่าระดับปัจจุบันได้ 
บริษัทพยายามจะเพิ่มสัดส่วนรายได้จากสินค้าสมาร์ตโฟนมากขึ้นเป็น 20% ในปีนี้ จากปีก่อนอยู่ที่10% โดย 80% เป็นการจำหน่ายเครื่องคอมพิวเตอร์โน้ตบุ๊ก และตลาดสมาร์ตโฟนในไทยยังมีแนวโน้มการเติบโตที่สูงโดยเฉพาะใน 1-2 ปีนี้ ขณะปีนี้บริษัทตั้งเป้ารายได้เติบโตขึ้นตามอุตสาหกรรมไอทีที่ 12-13%